এই ‘তিন মূর্তি’ই এখন নেমে পড়েছেন এড্‌স সচেতনতার প্রচারে। লক্ষ্য, এড্‌সকে সমাজের প্রতিবন্ধকতা হতে না দেওয়া।
এই সচেতনতা প্রচারের মূল উদ্যোক্তা একটি স্বেচ্ছাসেবী সংগঠন। এড্‌স নিয়ে কাজ করে, এমন আরও ১৮টি সংগঠন এর সঙ্গে যুক্ত। এই উপলক্ষে রবিবার আয়োজিত সাইকেল মিছিলে অংশ নেওয়া এই তিন যুবকের মধ্যে শুধু প্রবীর এ রাজ্যের হালিশহরের বাসিন্দা। তিনি এশিয়ান প্যারা গেমসে লং জাম্পে রুপো জিতেছিলেন। আগামী বছরের প্যারা অলিম্পিক্সের প্রস্তুতির ফাঁকেই যোগ দিয়েছেন মিছিলে। শেখর ও বিজ্ঞেশ এসেছেন হায়দরাবাদ থেকে। চারদিনব্যাপী এই সাইকেল মিছিলে অন্যদের সঙ্গে বাংলাদেশ সীমান্ত পর্যন্ত যাবেন প্রবীর, বিজ্ঞেশরা।
এদিন সকাল ১১টা নাগাদ সোনাগাছি থেকে এই সচেতনতা প্রচার শুরু হয়। তবে শহরের রাস্তায় যেহেতু সাইকেল চালানোর উপরে নিষেধাজ্ঞা রয়েছে, তাই এখানে শুধু সাইকেল মিছিলের প্রতীকী উদ্বোধন করা হয়। তার পরে ম্যাটাডরে চাপিয়ে সেগুলি যশোহর রোডে নিয়ে যাওয়া হয়। সেখান থেকেই বাংলাদেশের উদ্দেশে সাইকেলের মিছিল শুরু হয়।
প্রবীর বলেন, ‘‘আমরাও অন্যদের মতো যে সমাজের ধ্যানধারণা বদলানোর ক্ষেত্রে ভূমিকা নিতে পারি, সেই বার্তা দিতেই এই মিছিলে অংশ নিয়েছি।’’ যশোহর রোডে অন্যদের সঙ্গে সমান তালেই সাইকেল চালান ‘তিন মূর্তি’। তাঁদের এই উদ্যম এবং লড়াকু মানসিকতাই অন্যদের অনুপ্রেরণা দেবে বলে আশা উদ্যোক্তাদের। বেসরকারি সংস্থায় চাকরি করেন শেখর এবং বিজ্ঞেশ। অফিস থেকে ছুটি নিয়ে শহরে এসেছেন। শেখর বলেন, ‘‘এড্‌সের বিরুদ্ধে সকলকে একসঙ্গে লড়তে হবে। তা হলেই এই রোগ নিয়ন্ত্রণ সম্ভব।’’ একই মত বিজ্ঞেশেরও।
তবে চারদিনের এই মিছিলেও প্যারিসের জঙ্গিহানার ছায়া পড়েছে। ওই ঘটনার কারণে সচেতনতা প্রচারের কর্মসূচিতে কাটছাঁট করা হয়েছে। কমানো হয়েছে যাত্রাপথও। ঢাকা পর্যন্ত যাওয়ার কথা থাকলেও এখন বাংলাদেশ সীমান্ত অবধিই যাবে মিছিল। সংগঠনের পক্ষে মহাশ্বেতা মুখোপাধ্যায় বলেন, ‘‘সচেতনতার এই প্রচার চারিদিকে ছড়িয়ে পড়ুক। সেটাই চাইছি আমরা। কিন্তু চারদিকে যা ঘটছে, তার জন্য বাধ্য হয়েই কর্মসূচিতে একটু পরিবর্তন করতে হয়েছে।’’ কর্মসূচি বদলালেও ‘তিন মূর্তি’র উদ্যমে ভাটা পড়েনি। চারদিনেই এড্‌স সচেতনতার প্রচার যত দূর সম্ভব ছড়িয়ে দিতে চান তাঁরা।